hy hy hy hy hy hy hy hy hy hy hy hy hy hy hy hy hy de hy hy ceb hy en ko hy hy hy hy hy hy hy hy hy hy hy hy hy hy hy hy hy hy hy hy en hy es es tr en en hy hy hy hy hy hy hy hy hy hy hy hy hy hy hy hy hy hy hy es es tr en en hy hy nb hy hy hy hy hy hy hy hy hy hy hy hy hy en en hy hy hy hy hy en en en
Զինծառայող Կարեն Կարապետյանի մահվան դեպքի առթիվ Քննչական կոմիտեն մութ և կասկածելի քննություն է կատարել, իսկ Դատախազությունն ընդամենը 5 ամիս նախաքննությունից հետո շտապ կարգով, առանց տուժող կողմին ժամանակին ու բավարար չափով իրազեկելու, գործն ուղարկել է Սյունիքի մարզի ընդհանուր իրավասության դատարան:
Շարքային Կարեն Կարապետյանը, Գյումրիից զորակոչված, ծառայում էր Արցախի հանրապետության Թալիշի զորամասում: Սպանվել է  2019թ. մարտի 12-ին, ժամը 06.50-ի սահմանում: Դեպքից երկու օր անց Քննչական կոմիտեն հաղորդեց, որ  նա մարտական դիրքում ծառայակցի կողմից արձակված կրակոցի հետևանքով ձախ վերին վերջույթի ու կրծքավանդակի շրջաններում հրազենային միջանցիկ մահացու վնասվածք է ստացել:
Գործով կալանավորվեց Կարապետյանի ծառայակից Արտյոմ Գրիգորյանը:
Մի քանի ամսից, սակայն մեղադրանքը փոխվեց: Քրեական օրենսգրքի 104-րդ հոդվածի 2 մասը, որը պատժվում է ազատազրկմամբ՝ տասներկուսից քսան տարի ժամկետով, կամ ցմահ ազատազրկմամբ, փոխարինվեց քրեական օրենսգրքի 373-րդ հոդվածի 3-րդ մասով՝ ռազմամթերքի… հետ վարվելու կանոնները խախտել, որն անզգուշությամբ առաջացրել է մարդու մահ»: Այս արարքն անհամեմատ ավելի մեղմ է և պատժվում է ազատազրկմամբ՝ չորսից ութ տարի ժամկետով:
Հենց այս մեղադրանքով էլ գործը մտել է դատարան: Ըստ Դատախազության վարկածի, սպանությունը տեղի է ունեցել «կատակ-կրակոցի» հետևանքով: Ըստ մեղադրանքի, «Արտյոմ Գրիգորյանին մեղադրանք է առաջադրվել այն բանի համար, որ նա հանդիսանալով N ջոկի վարորդ, խախտել է զենքի հետ վարվելու կանոնները, ինքնաձիգի փողն ուղղել է դեպի շարքային Կ.Կարապետյանը, կատակով սեղմել է ձգանը, որի հետևանքով արձակված կրակոցից շարքային Կ.Կարապետյանին անզգուշությամբ պատճառել է մահացու հրազենային վիրավորում»:
Նշենք սակայն, որ ըստ դատաբժշկական փորձաքննության, զինծառայող Կարեն Կարապետյանը մահվանից առաջ բռնության է ենթարկվել: Նրա մարմնի վրա «հայտնաբերվել են նաև քերծվածքներ կրծքավանդակի, աջ արմնկահոդի, աջ նախաբազկի, դաստակի շրջաններում,արյունազեղում ձախ արմնկային հոդի շրջանում, որոնք ևս առաջացել են կենդանության օրոք բութ առարկաներով և ունեն տարբեր առաջացման վաղեմություններ, մասնավորապես աջ դաստակի շրջանի քերծվածքը կարող էր առաջանալ մահվանից շուրջ 3-ից 5 օր առաջ, մնացածը հնարավոր է վերը նշված ժամանակահատվածում՝ բութ առարկաներով»
Սպանվածի ընտանիքը չի հավատում այս վարկածին, չի հավատում անգամ, որ իրական մարդասպանը Արտյոմն է: Կարեն Կարապետյանի մայրը՝ Շահանե Կարապետյանը, որը տուժողի իրավահաջորդ է ճանաչվել, տեղյակ չէր մեղադրանքի փոփոխության մասին: Նրանք միջոցներ չունեն փաստաբան վարձելու:
Forrights.am-ի հետ զրույցում նա ասաց, որ զինդատախազության երրորդ կայազորային վարչության քննիչները  չեն ծանոթացրել իրեն գործի նյութերին, չեն տրամադրել փորձաքննությունների պատասխանները, հնարավորություն չեն տվել ծանոթանալու որդու սպանության վերաբերյալ քննիչի ընդունած որոշումներին:
«Ես ոչ մի բանից տեղյակ չեմ, ինձ մի դիսկ են տվել ու մի քանի թուղթ, մեկ էլ իմացել ենք, որ դատը սկսվել է: Իմ երեխան ուրախ, զվարթ, հետը խոսեցի հեռախոսով էդ դեպքի օրը, ինձ ասեց՝ արդեն ժամն է, ես պետք է իջնեմ, ու անջատեց, — Շահանեն մտքով անընդհատ վերադառնում է որդու հետ այդ վերջին զրույցին, — նա շատ լավ ծառայում էր, ասում էր՝ մամ, ոչ մի պրոբլեմ չկա, արձակուրդից որ եկել էր, տղերքը զանգեցին, կանչեցին: Ասեցին՝ առանց քեզ տխուր ա, Կարենս էլ ասեց՝ մամ, երկու օր շուտ գնամ տղերքի մոտ, ու գնաց»:
Այն, որ Կարենը այլևս կենդանի չէ, Շահանեն իմացել է իր ազգականից, որը աշխատում է պաշտպանության համակարգում:
Կարեն Կարապետյանը վերջին 4 տարիներին մոր հետ ապրել է ու աշխատել է Ռուսաստանում՝ Գելենջիկ, Մոսկվա քաղաքներում: Գումար էր աշխատում, մոր հետ հավասար: Հայաստան վերադարձավ ծառայելու համար: Մոր հետ հաճախ էր հեռախոսով խոսում, ասում էր, որ շուտով կվերադառնա ու կօգնի մորը, կվճարի նրա պարտքերը: «Եկավ ու վճարեց», — ասում է կինը, դառնացած:
Նա ցույց է տալիս մեզ որդու տեսանկարահանումները, ոնց է մարտական երդում տալիս, մեդալները, որոնք նրան ուղարկել են զինկոմիսարիատում ծառայող ազգականի միջոցով: «Մեր տուն չեն էլ եկել, չեն էլ նայել մեր աչքերին», — պատմում է մայրը:
Նա իրեն վիրավորված է զգում, անտարբերության մատնված: Պատմում է, որ Կարենի մահից 40 օր անց Գյումրիի զինկոմիսարիատից զանգել են ու հարցրել են, թե արդյոք չեն ցանկանում գնալ որդուն տեսակցել: «Ձեր տեսակցությունների ժամկետը հասել է՝ ասեցին, մնացինք շշմած», — հիշում է Շահանեն:
Զինծառայողների ապահովության հիմնադրամից էլ գումարները ստացել են ուշացումներով: Երբ փորձել են հետաքրքրվել, թե ինչու փոխանցումները տեղ չեն հասնում, պարզվել է, որ հիմնադրամը փոխանցել է բանկին, սակայն  ընտանիքին չեն տեղեկացրել, որ գումար ունեն պետությունից ստանալու: «իմ երեխի գերեզմանի փողը եկել է, զինկոմիսարիատից ինձ նույնիսկ չեն զանգել, ասել՝ գերեզմանի փողը եկել է, արի, տար, սարքե», — գանգատվում է գյումրեցի կինը:
Անգամ որդու սպանության գործով առաջին դատական նիստի վերաբերյալ ծանուցումը նա ստացել է այդ նիստից մի քանի օր հետո և չի կարողացել գնալ դատարան: Դատական նիստը տեղի է ունեցել առանց տուժող կողմի ներկայության:
Շահանե Կարապետյանը պատրաստվում է հաջորդ դատական նիստին անպայման ներկա լինել: Դատարանից պահանջելու է, որ գործը ուղարկեն հետքննության, քանի որ իր իրավուքները որպես տուժողի իրավահաջորդի խախտվել են:
Նախորդ նյութըՓորձելու ենք շտկել ցմահ դատապարտյալների նկատմամբ հայեցողական մոտեցումը․ Ռուստամ Բադասյան
Հաջորդ նյութըՎճռաբեկը մերժել է Ռոբերտ Քոչարյանի պաշտպանական խմբի բողոքը վարույթ ընդունել
Մարտական դիրքում հայտնաբերվել է զինծառայող,դի` հրազենային վիրավորումով
Նրանք զոհվեցին «Վիլիսի» մեջ, ՀՀ տարածքի հրետակոծման ժամանակ
«Իշխանությունները պատրաստ էին պայմանագիր կնքել մեզ համար աննպաստ պայմաններում՝ 2021-ի առաջին ամիսներին»․ քաղաքագետ
Այս կայքն ստեղծվել է «Լրատվության այլընտրանքային ռեսուրսներ» ծրագրի շրջանակներում: Ծրագիրը հնարավոր է դարձել Ամերիկայի ժողովրդի աջակցությամբ` ԱՄՆ Միջազգային զարգացման գործակալության (ԱՄՆ ՄԶԳ) միջոցով: Կայքի բովանդակությունը միմիայն հեղինակներինն է և պարտադիր չէ, որ արտահայտի ԱՄՆ ՄԶԳ կամ ԱՄՆ կառավարության տեսակետները:
2022 © Journalists for Human Rights
Մարտական դիրքում հայտնաբերվել է զինծառայող,դի` հրազենային վիրավորումով
Նրանք զոհվեցին «Վիլիսի» մեջ, ՀՀ տարածքի հրետակոծման ժամանակ
Edit with Live CSS
Write CSS OR LESS and hit save. CTRL + SPACE for auto-complete.